“SPC – โลตัส” จัดแคมเปญลดราคาพิเศษ หวังแบ่งเบาค่าครองชีพคนไทย
SPC ร่วมกับ “โลตัส” จับมือผู้ผลิตสินค้ารายใหญ่จัดแคมเปญพิเศษ ลดราคาสินค้าหลายรายการ ทั้งสินค้าอุปโภคและบริโภค หวังแบ่งเบาค่าครองชีพคนไทยกระทบโควิด-19
SPC -โลตัส จับมือผู้ผลิตสินค้ารายใหญ่จัดแคมเปญพิเศษ ลดราคาสินค้าหลายรายการ ทั้งสินค้าอุปโภคและบริโภค หวังแบ่งเบาค่าครองชีพคนไทยกระทบโควิด-19
23 ก.ย. 2564

นายเวทิต โชควัฒนา กรรมการผู้อำนวยการ บริษัท สหพัฒนพิบูล จำกัด (มหาชน) หรือ SPC กล่าวว่า จากสถานการณ์โควิด-19 ยังไม่คลี่คลาย และส่งผลกระทบต่อชีวิตความเป็นอยู่ของคนไทยทั่วประเทศ สหพัฒน์ได้ตระหนักถึงความเดือดร้อนของผู้บริโภคในช่วงนี้
ทั้งนี้ จึงได้ร่วมกับโลตัส จัดแคมเปญ “รวมพลังลดใหญ่ พาไทยฝ่าวิกฤต” โดยจับมือกับผู้ผลิตสินค้ารายใหญ่ 3 ราย ได้แก่ ไทยเพรซิเดนท์ฟูดส์, ไลอ้อน และมิตรผล ยกทัพสินค้าอุปโภคบริโภคที่จำเป็นในชีวิตประจำวัน นำมาจัดโปรโมชันครั้งใหญ่ ทั้งลดราคา ซื้อ 1 แถม 1 และซื้อ 2 แถม 1 รวม 25 รายการ อาทิ บะหมี่กึ่งสำเร็จรูปมาม่า ผลิตภัณฑ์ซักผ้าเปา ครีมอาบน้ำโชกุบุสซึ ยาสีฟัน และน้ำยาบ้วนปากซอลส์ ผลิตภัณฑ์ซักผ้าและน้ำยาทำความสะอาดจุกนมโคโดโม ยาสีฟันซิสเท็มมา โฟมล้างมือ คิเรอิคิเรอิ น้ำยาปรับผ้านุ่มไฮคลาส น้ำตาลและน้ำเชื่อมมิตรผล เป็นต้น
นอกจาก นำสินค้ามาจัดโปรโมชันแล้ว สหพัฒน์ยังให้การสนับสนุนเรื่องซัพพลายเชนด้วยการส่งสินค้าตรงไปยังสาขาของโลตัส เพื่อให้ผู้บริโภคมั่นใจได้ว่าโลตัสทุกสาขาจะมีสินค้าของสหพัฒน์พร้อมจำหน่ายและเพียงพอกับความต้องการ
“สหพัฒน์อยู่เคียงข้างคนไทยมายาวนานในทุกสถานการณ์ สำหรับวิกฤตโควิด-19 ในครั้งนี้นับเป็นวิกฤตที่หนักสำหรับคนไทย หลายคนรายได้ลดลง บางคนขาดรายได้ การลดราคาสินค้าจึงเป็นอีกวิธีหนึ่งที่จะช่วยลดค่าครองชีพและแบ่งเบาภาระค่าใช้จ่ายของประชาชน เพื่อช่วยให้คนไทยผ่านวิกฤตครั้งนี้ไปได้ด้วยกัน” นายเวทิต กล่าว 
ทั้งนี้ ผู้สนใจสามารถซื้อสินค้าราคาพิเศษจากสหพัฒน์ที่ได้โลตัส ทุกสาขาทั่วประเทศ และช่องทางออนไลน์ของโลตัส ตั้งแต่วันที่ 23 กันยายน – 24 พฤศจิกายน 2564